PRIEDAS

BENDRASIS DOKUMENTAS

„THE VALE OF CLWYD DENBIGH PLUM“

ES Nr. PDO-GB-02287 – 8.2.2017

SKVN ( X ) SGN ( )

1. Pavadinimas (-ai)

„The Vale of Clwyd Denbigh Plum“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„The Vale of Clwyd Denbigh Plum“ (Prunus domestica Linnaeus„Denbigh Plum“) yra Denbio slyvų, auginamų nustatytoje geografinėje vietovėje, kuri yra Klaido slėnyje, Denbišyre, Šiaurės Velse, ir iš kurios kilusios šios slyvos, pavadinimas. Denbio slyva yra vienintelė Velso kilmės slyvų veislė.

„The Vale of Clwyd Denbigh Plum“ būdingos toliau nurodytos savybės, priklausomai nuo to, ar slyvos naudojamos kulinariniams tikslams ir skinamos rugpjūčio mėn. viduryje prieš sunokstant, ar vartojamos kaip desertinės slyvos ir paliekamos ant vaismedžių sunokti ir skinamos rugpjūčio mėn. pabaigoje – rugsėjo mėn. pradžioje.

Kulinarinės

— Slyva liečiant tvirta

— Pradėjusi nokti slyva būna oranžinės–raudonos spalvos su geltonomis dėmelėmis

— Pradeda matytis vaškinis apnašas

— Minkštimas tvirtas, sodrios geltonos spalvos su žalsvo gintaro atspalviu

— Minkštimas prikibęs prie kauliuko

— Dydis – 45–65 mm nuo kotelio pabaigos iki galiuko

— Skersinis diametras – 40–55 mm

Desertinės

— Slyva švelniai suspaudus minkštesnė

— Dydis – 45–65 mm nuo kotelio pabaigos iki galiuko

— Skersinis diametras – 40–55 mm

— Forma – rutuliška arba šiek tiek elipsinė

— Spalva – sodri raudona, pereinanti į violetinę, nusėta auksinėmis dėmelėmis. Bręstantis vaisius natūraliai tamsėja

— Slyvos padengtos vaškiniu apnašu (matomu balsvu apnašu), kuris atsiranda, kai slyvos kuo ilgiau lieka ant medžio

— Natūraliai minkštas ir sultingas minkštimas, sodriai geltonos spalvos su žalsvo gintaro atspalviu

— Minkštimas tik iš dalies prikibęs prie kauliuko

— Vidutinis vaisių skaičius kilograme – 9–15 (vidutiniškai 12) slyvų

— Brikso testas (saldumo matas) – 16–19.

Desertinių slyvų odelė minkšta ir švelni, turėtų būti nesudaužyta. Taigi su prinokusiais vaisiais reikia elgtis labai atsargiai.

Desertinių slyvų augimo sezonas ilgas, todėl jos turi daugiau laiko visiškai atskleisti savo sodrų ir vos rūgštų, saldų skonį. „The Vale of Clwyd Denbigh Plum“ slyvos išsiskiria būtent šiuo skonio sodrumu ir saldumu.

Verdamų slyvų skonio sodrumas intensyvėja, o natūralus saldumas dar labiau sustiprėja. Jei slyvos valgomos šiltos, jų tekstūra tirpstanti burnoje.

Didžioji dalis „The Vale of Clwyd Denbigh Plum“ parduodamos šviežios kaip desertinės slyvos vietos turguose.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„The Vale of Clwyd Denbigh Plum“ turi būti auginamos nustatytoje geografinėje vietovėje ant vaismedžių, kurie komerciniuose medelynuose gauti skiepijimo arba akiavimo būdu iš žinomų egzempliorių arba iš atskirų toje teritorijoje esančių vaismedžių. „The Vale of Clwyd Denbigh Plum“ NETURI būti skinamos nuo vaismedžių, kurie išauginti iš sėklų. Apdulkinimo neįmanoma kontroliuoti, todėl iš sėklų išauginti vaismedžiai gali būti su genetinėmis variacijomis, taigi negalima garantuoti, kad išaugęs vaismedis bus reikiamo tipo.

3.4. Specialūs gamybos veiksmai, atliktini nustatytoje geografinėje vietovėje

Auginimas

Genėjimas (jei reikia)

Kenkėjų ir ligų valdymas / tręšimas mėšlu ir purškimas

Derliaus nuėmimas

Laikymas (jei reikia)

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

„The Vale of Clwyd Denbigh Plum“ auginamos nustatytoje geografinėje vietovėje, kuri yra Klaido slėnyje, Denbišyre, Šiaurės Velse, ir kuri apima šiuos rajonus:

— Aberwheeler,

— Bodfari,

— Cefn Meiriadog,

— Clocaenog,

— Cyffylliog,

— Denbigh,

— Efenechtyd,

— Henllan,

— Llanbedr Dyffryn Clwyd,

— Llandyrnog,

— Llanelidan,

— Llanfair Dyffryn Clwyd,

— Llangynhafal,

— Llanrhaeadr yng Nghinmeirch,

— Llanynys,

— Nantglyn,

— Rhuddlan

— Ruthin,

— St Asaph,

— Trefnant,

— Tremeirchion Cwm,

— Waen

ir Llansannan.

5. Ryšys su geografine vietove

Denbio slyva kilusi iš Klaido slėnio ir yra vienintelė Velso kilmės slyvų veislė. Specifiniai aplinkos ir geografiniai veiksniai Klaido slėnyje sudaro puikias sąlygas šioms vietinėms slyvoms vešėti ir prisideda prie specifinių vaisių savybių.

Klaido slėnis yra upės slėnio regionas Šiaurės Velse. Didžioji jo dalis apsaugota aplinkinių kalvų (įskaitant Klaido grandinę rytų pusėje, kuri driekiasi skersai iš pietryčių į šiaurės vakarus), taigi šiaurės vėjas pučia tik iš tos pusės, kur slėnis atsiveria į pakrantę. Kalvos užstoja vyraujančius vakarų vėjus ir dažnai šaltus rytų vėjus. Ši palyginti apsaugota aplinka yra labai svarbi slyvų augimui, nes padeda sumažinti žalą tiek žiedams, tiek ir augančioms slyvoms.

Remiantis Žemės ūkio paskirties žemės klasifikacija (angl. ALC), Klaido slėnis yra didžiausia 1 ir 2 rūšių žemės teritorija Velse. ALC atsižvelgiama į tokias ypatybes kaip klimatas, vieta ir dirvožemis. 1 ir 2 rūšių žemė reiškia, kad Klaido slėnyje žemės ūkio paskirties žemė yra „puikios“ arba „labai geros“ kokybės. Dėl šios žemės gali nuolat užderėti didelis „The Vale of Clwyd Denbigh Plum“ slyvų derlius.

Klaido slėnio žemėje dirvožemis yra vienas iš natūraliai derlingiausių visoje Jungtinėje Karalystėje, taigi jis suteikia visas vaismedžiams ir slyvoms reikalingas maistines medžiagas. Slėnyje esantys dirvožemiai gali sulaikyti tokias maistines medžiagas kaip kalis, magnis ir kalcis, kurios yra pagrindinės šioms slyvoms būtinos maistinės medžiagos.

Savaime nusisausinantys vidutinio grūdėtumo gilūs dirvožemiai (natūraliai pasitaikantys Klaido slėnyje) padeda vystytis tvirtai šaknų struktūrai, kuri gyvybiškai svarbi slyvų vaismedžiams ir augančių „The Vale of Clwyd Denbigh Plum“ slyvų kokybei.

Kalbant apie geologiją, dėl klinčių, vietovėje sudarančių pagrindą naujam minkštam raudonam triaso smiltainiui, susidaro kalkingi dirvožemiai, kurių didelis pH. Dauguma vaisių, kaip antai braškės ir avietės, geriau dera šiek tiek rūgščiuose dirvožemiuose, tačiau šios slyvos veši klinčių pagrindu susidariusiuose dirvožemiuose, kurių didelis pH ir kurie dominuoja šioje vietovėje.

„The Vale of Clwyd Denbigh Plum“ žydi balandžio mėn. ir yra labai neatsparios radiacinėms šalnoms, kurios gali pakenkti žiedams. Dėl netoliese tekančios Golfo srovės Klaido slėnyje susiformavęs mikroklimatas sukuria švelnesnes sąlygas ir sumažina šalnų pavojų. Dėl Golfo srovės susidaro ne tik vėsi vidutinė temperatūra, bet ir pailgėja žydėjimo laikotarpis (tai sudaro geresnes apdulkinimo sąlygas), taip pat slyvos gali nokti ilgiau, o tai suteikia daugiau laiko visiškai atsiskleisti ir sustiprėti jų skoniui.

Istoriškai šiame derlingų dirvožemių regione buvo puoselėjama tradicija auginti įvairius minkštuosius vaisius (įskaitant slyvas) ir su tuo susijusi reputacija. Visi šie vaisiai būdavo eksponuojami Klaido slėnio sodo augalų parodose, kurios nuo XIX a. šeštojo dešimtmečio tapo žymiu metų įvykiu. XIX a. dešimtojo dešimtmečio pabaigoje Denbišyro grafystė (pagrindinė Klaido slėnyje esanti grafystė) buvo didžiausia minkštųjų vaisių augintoja. Slyvų auginimo istorija paženklino atitinkamą vietovę – Denbyje gatvės ir namai pavadinti „The Vale of Clwyd Denbigh Plum“ pavadinimu. Viename vietos dvare, priklausiusiame tai pačiai šeimai daugiau kaip 100 metų, yra sodas, kuriame auginamos „The Vale of Clwyd Denbigh Plum“ slyvos komercinei rinkai.

Laikui bėgant sukaupta žinių ir įgūdžių, kurių reikia nustatytoje vietovėje auginant „The Vale of Clwyd Denbigh Plum“ slyvas. Specifiniai su šio vaisiaus auginimu susiję žmonių įgūdžiai (kaip antai slyvų vaismedžių sodinimas ir įtvirtinimas, genėjimas ir tvarkymas, derliaus nuėmimo laikas ir vaisių tvarkymas) buvo perduodami iš kartos į kartą.

„The Vale of Clwyd Denbigh Plum“ slyvų odelė labai minkšta ir švelni, palyginti su komerciniais tikslais auginamų slyvų, todėl su vaisiais reikia elgtis labai atsargiai, kad jie nebūtų pažeisti ir sudaužyti. Vaisių skynėjai apmokomi vaisius tvarkyti kuo mažiau ir skinti juos rankomis suimant už kotelio. Todėl ant ką tik nuskintų slyvų dažnai vis dar matomas balkšvas (vaisių saugantis) apnašas.

Klaido slėniui pasitarnauja jo paties mikroklimatas – jį veikia švelnesnes sąlygas sukurianti Golfo srovė, o tai palankiai veikia šių slyvų augimą. Slyvos yra vieni iš anksčiausiai žydinčių vaisių, taigi vieta be šalnų yra labai svarbi, kad būtų galima gauti reguliarų derlių, nes šalnos kelia didelę grėsmę žydintiems vaismedžiams.

Denbio slyvos, skirtingai nei dauguma kitų slyvų, natūraliai atsparios grybelinėms ligoms, todėl jos, nepaisant šilto ir drėgno klimato, gali išlikti stebėtinai sveikos. Be to, Velso klimatas vėsesnis, palyginti su kitomis vietovėmis, kuriose auga slyvos. Todėl „The Vale of Clwyd Denbigh Plum“ augimo sezonas ilgas ir jos turi daugiau laiko visiškai atskleisti savo skonį. „The Vale of Clwyd Denbigh Plum“ slyvos išsiskiria būtent šiuo skonio sodrumu ir saldumu.

Arti esanti jūra ir per slėnį tekanti Klaido upė ne tik sušvelnina ekstremalią temperatūrą, bet taip pat yra natūralus drėkinimo šaltinis, kuris kartu su natūraliai aukštu gruntinio vandens lygiu Klaido slėnyje patenkina didelį giliai įsišaknijusių slyvų vaismedžių drėgmės poreikį ir nereikalauja dirbtinio drėkinimo.

„The Vale of Clwyd Denbigh Plum“ slyvoms pavyko ne tik išgyventi, bet ir vešėti natūraliomis šiai vietovei būdingomis sąlygomis, kai žmonių įsikišimas yra minimalus. Šis apsaugotas, plokščias, derlingas ir kalkingas vietovės mikroklimatas su vidutine temperatūra, natūralia drėkinimo sistema ir tikimybe, kad slyvų žydėjimo laikotarpiu nebus šalnų, sukuria idealias sąlygas „The Vale of Clwyd Denbigh Plum“ slyvoms augti ir prisideda prie specifinių ir unikalių jų savybių.

Dar visai neseniai „The Vale of Clwyd Denbigh Plum“ slyvas beveik nustota auginti. Tačiau pastaraisiais metais jų auginimas atgimė. Tai subūrė nustatytoje vietovėje esančias bendruomenes – pradėta švęsti metinė „The Vale of Clwyd Denbigh Plum“ šventė, kurią aplanko daugiau kaip 2 000 lankytojų. Šventės metu demonstruojami švieži vaisiai ir daugybė produktų, kuriuos gaminant galima panaudoti slyvas.

Garsusis Velso virėjas Brynas Williamsas ėmėsi globoti „The Vale of Clwyd Denbigh Plum“ slyvas, jos taip pat aprašytos jo receptų knygoje „The Love of Veg.“„The Vale of Clwyd Denbigh Plum“ dėl savo pranašumo pripažįstamos visame Velse ir likusioje Jungtinės Karalystės teritorijoje, jų auginimą aktyviai remia vietos viešojo maitinimo įstaigos, be to, „Slow Food Movement“ jas nominavo „Ark of Taste“ apdovanojimui.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf